My pa het in die omgewing van Vanwyksvlei sy eerste jare deurgebring, sy pa (Oupa Jan) was 'n trekboer. Dit was in die jare 1919 tot sowat 1925.
My pa was sowat 9 jaar oud toe hy vir die eerste maal skool toe is. Dit was op Vanwyksvlei. Sy oom, Lodewyk Bruwer het op Hartogskloof geboer en my pa het vertel dat Oupa Jan iewers in die klip koppies op Hartogskloof my pa se handafdruk met 'n stuk yster afge-ets het sy naam daarby gesit het.
My pa was Johann Wilhelm Bruwer en ek wil graag eendag dit op Hartogskloof gaan soek.
Oupa Jan het later op Geluk, tussen Brandvlei en Williston gaan boer. My pa het sy skool verder voortgesit op Brandvlei en toe Boys High.
Posted by VDS Brink at 4:26 AM No comments:
Ek het vanoggend die allerwonderlikste 'ding' ontdek: die webblad oor Vanwyksvlei! Sal vanaand as ek by die huis is hopelik rustig kan lees aan almal se stories.
Ja, ek was die skoolhoof se dogter ... Ons het in Oktober 1957 in Vanwyksvlei aangekom (ek was toe in Sub A) en daar gewoon tot April 1962. My broer, Kosie is daar gebore in 1958.
Die 'vloek' van die familie rus op my want ek is ook 'n onderwyser - Wiskunde. Woon tans in Houtbaai waar ek skoolhou by die International School of Hout Bay - 'n wêreld verwyderd van Vanwyksvlei met die bloekombome op die skoolgrond (seker nie meer daar nie?)
Dis so lekker om name te sien van mense wat ek goed kan onthou: Stompie Burger, Johan Joubert, Philip Burger, Miemie van Wyk, Van der Spuy Brink, Annien Pieters, ens.
Dit voel vir my asof ek 'n geskenksak gekry het vol van lekker dinge, en dis nog nie eens Kersfees nie! Ek het nogal so in my agterkop begin beplan aan 'n moontlike kuier op Vanwyksvlei gedurende die Desember-vakansie, want ek smag na die wye oop vlaktes van die Karoo met sonbesies in die dag en baie sterre in die aand. Ek het glad nie geweet van die kerk se eeufees nie...
Ek dink nie ek het veel foto's van die tyd wat ons daar gewoon het nie, behalwe die ene wat reeds êrens op die webblad verskyn van die Krynauw-gesin; geneem in die pastorie se tuin, net voordat ons weg is.
Maar die herinneringe... genoeg om 'n boek te skryf!
Sal later weer klets en wil graag kontak maak met enigeen wat my nog kan onthou.
Posted by VDS Brink at 2:23 AM No comments:
Ek is bly vir die nuus wat ek kan lees wat Vanwyksvlei betref.
Ek het opgegroei in die plek.
Soutbosse, driedoring, gannabos, ysterdoring.
Dankie aan Andre Oberholzer vir so 'n goeie projek.Jy sal my seker nie meer onthou nie.My noemnaam is Stokes.Ons twee het altyd baie saam gespeel.
Vanwyksvlei bly maar mooi.
Posted by VDS Brink at 6:23 AM No comments:
Philip De Bruyn (Flippie)
Ek het my laerskool dae by tannie" Breggie" loseer, ons was n hele paar my suster Rulene, Pienkies Blaauw , Matie le Roux kan nie almal onthou maar dit was lekker!
Johan Mans het langs ons gebly, ons het altyd klei-lat gegooi teen die koshuis kinders en geswem in die voor.
Ek kan eendag onthou hoe ons n muishond by tant Breggie se hoenders moes jaag en dit vir Matie natgemaak het en het hy gestink, dankie vir Dettol in die bad het dit beter gegaan.
Ai hy het ook nog die kerkklok gelui en toe haak die hakie onder by die ketting sy broek en skeur dit net voor die kerk begin en moes eers 'n ander broek gaan aantrek.
Ons het ook lekker kwepers gaan steel, kan nie meer onthou by wie.
Ek het nog baie stories maar los vir later.
My Pa is verlede jaar 22Mei 2011 oorlede, en ons gaan nog gereeld plaas toe (Nieuwedam).
Ma Liena bly op Upington maar ai sy is n traveller nou!
Ek woon ook op Upington ('n Elektrisiën)
En as ek in dorp kom gaan groet ek altyd vir Tant Breggie, wat 'n wonderlikke mens !
Flippie De Bruyn
Posted by VDS Brink at 7:23 AM No comments:
Acy Kotze (de Kock)
Baie dankie aan almal wat al hulle stories met ons gedeel het dit bring soveel herinneringe terug. Ek is baie gelukkig om nog steeds gereeld op Vanwyksvlei te kuier by broer Vasie en al die onthous te herleef met soveel nuwe gesigte van kinders en kleinkinders wat nog daar is.
Is in 1950 skooltoe en loseer saam met Schalk en Ansie Buger en Gerhard Visser,Marien Pieters en Louis Gouws (laaankal nie meer met ons) by Mnr.en Mev. Koos Mostert en hul seun Pieter n hele huisvol.Die volgende jaar toe Vasie en Kolie moes skooltoe gaan word die huis gebou (nou gastehuis) en Marien gaan bly by Ouma En Oupa in Leeukolk Huis met Ansie en Schalk langsaan.
Hoe lekker was dit om gou pouses uit te glip in die winter vir n warm plaatkoekie by Ouma Annie. Ja Annien met so 'n Ouma moet jy daarvan hou om in die tuin te krap want sy het die mooiste blomtuin gehad. Ek en Marien wat lag vir Mnr.Hanekom se kuif (altyd pynlik netjies ) as ons moet luister as hy Boekhou verduidelik. Marien het altyd gelag. Ansie die dag toe Tant Anna du Preez se mak kraanvoel jou gejaag het (het seker geweet jy gaan die hardste skree!)
Hannie Ber was 3 weke oud toe hy en sy Ma by my, Vasie en Kolie moes bly met Pieter se geboorte in Prieska
Piet Fourie my Pa was ook n Hannes Walters man maar ek en my Ma het gereeld oorgeglip na Gerber want daar het Amanda en Issie die mooiste materiaal verkoop en nou verkoop Tant Max daar heerlike biltong.
Johnny, ek was ook vir 10 jaar op Christana en het nog kontak met Rita Nieuwhoudt, Ben, Org en Lisbie het voor my groot geword.Ek stem saam dat jy nie nog vye,kwepers en granate kry soos op Vanwyksvlei nie al moet jy dit gesteel het want daar was oorvloed. Die lekkerste skaapboude kom nog steeds van VWV.
Ek sien nog Ds.Brink as hy saans kom melk haal met die jongste Brinkies, Kokkie die regop wittetjie en Vander Spuy die blas enetjie met die stout gesiggie.
Ek het 'n seun Louis in New Zeeland met 1 keinseun daar en 'n dogter Hanle in die Kaap wat dink dat Vanwyksvlei is die beste plek is na die hemel.Ek het 4 jaar gelede afgetree by Absa Bank Tygervallei en geniet dit om besig te wees met alles waarvoor daar toe nie tyd was nie
Wou so graag by die fees wees maar dalk sien ons mekaar weer op Vanwyksvlei
Posted by VDS Brink at 5:06 AM No comments:
Ek verlang na Vanwyksvlei, My vriende, Tyre Coetzee,,Willie Smit, Frikkie Luttig, Apie Augustyn en al die ou koshuis vriende, my klasmaats en so baie van die ouer mense wat waarskynlik nie meer leef nie. SIEN JULLE 6 - 9 APRIL 2012 SOOS DIE HERE WIL. Hoop om baie vriende weer te sien na ek 1961 daar weg is. Goeie wense, Gielie Steenkamp